b'\n_START_ARTICLE_\n\xc5\xa0kof\n_START_PARAGRAPH_\n\xc5\xa0k\xc3\xb2f (iz gr\xc5\xa1\xc4\x8dine: \xce\xb5\xcf\x80\xce\xb9\xcf\x83\xce\xba\xce\xbf\xcf\x80\xce\xbf\xcf\x82 [episkopos] = nadzornik, skrbnik) je najvi\xc5\xa1ja izmed treh stopenj posve\xc4\x8denja v \xc5\xa1tevilnih kr\xc5\xa1\xc4\x8danskih Cerkvah: v katoli\xc5\xa1ki in pravoslavnih, kakor tudi v nekaterih protestanskih (pri nas npr. Evangeli\xc4\x8danski cerkvi augsbur\xc5\xa1ke veroizpovedi) idr. cerkvah.  _NEWLINE_V Katoli\xc5\xa1ki cerkvi je prva stopnja  posvetitev v diakona, druga v duhovnika-ma\xc5\xa1nika in tretja v \xc5\xa1kofa. _NEWLINE_\xc5\xa0kofu je zaupano varstvo \xc5\xa1kofije, \xc5\xa1kofija pa je sestavljena iz \xc5\xbeupnij, ki so pod varstvom \xc5\xbeupnikov. \xc4\x8ce je \xc5\xa1kofov v \xc5\xa1kofiji ve\xc4\x8d, je navadno eden izmed njih imenovan za nad\xc5\xa1kofa, drugi pa za pomo\xc5\xbene \xc5\xa1kofe, vendar so to administrativni in/ali \xc4\x8dastni nazivi - nad\xc5\xa1kof je torej zgolj prvi med enakimi na ravni \xc5\xa1kofije. \xc5\xa0kof je lahko imenovan tudi v vi\xc5\xa1jo slu\xc5\xbebo - za metropolita, kardinala ali pape\xc5\xbea._NEWLINE_V\xc4\x8dasih se zmotno domneva, da so kardinali in pape\xc5\xbe posve\xc4\x8deni na ta mesta, dejansko pa so to \xc5\xa1kofje, ki so imenovani na mesto kardinala ali pape\xc5\xbea. Posvetitev je zakrament, imenovanje pa ne, \xc4\x8deprav ga po navadi tudi spremlja obred._NEWLINE_Vsi \xc5\xa1kofje neke dr\xc5\xbeave se zbirajo na t. i. \xc5\xa1kofovskih konferencah (npr. Slovenska \xc5\xa1kofovska konferenca), kjer urejajo razli\xc4\x8dne zadeve lokalne Cerkve, odgovarjajo za ti. Standardni prevod Biblije itd. \xc5\xa0kofovska konferenca ima na lokalni ravni najvi\xc5\xa1ja pooblastila (vi\xc5\xa1ja ima le pape\xc5\xbe).\n_START_SECTION_\nZunanji \xc5\xa1kofovski znaki (insignije)\n_START_PARAGRAPH_\nOb sve\xc4\x8danih prilo\xc5\xbenostih, izven liturgi\xc4\x8dne slu\xc5\xbebe, je \xc5\xa1kof oble\xc4\x8den v \xc4\x8drn talar, katerega robovi in gumbi so vijoli\xc4\x8dne barve, na sebi ima vijoli\xc4\x8dni pas (cingulum) in \xc5\xa1kofovsko \xc4\x8depico (pileolus) na glavi. Pas je simbol vzdr\xc5\xbenosti in se ga nosi preko talarja. Simbola \xc5\xa1kofovske \xc4\x8dasti in svetosti sta tudi \xc5\xa1kofovski prstan ter kri\xc5\xbe na veri\xc5\xbeici okoli vratu (pektoral). Med ma\xc5\xa1o dr\xc5\xbei \xc5\xa1kof v roki \xc5\xa1kofovsko palico in ima na glavi mitro. Nad\xc5\xa1kofje imajo med ma\xc5\xa1o okoli vratu tudi palij (palium), poseben volneni \xc5\xa1al, ki so ga prejeli od pape\xc5\xbea.'